OSA 8 – KANALISATSIOON

SISUKORD

[8.1 KASUTATAV ALUSDOKUMENTATSIOON 1](#_Toc452146519)

[8.2 HOONE KANALISATSIOON 2](#_Toc1316423541)

[8.2.1 Üldnõuded 3](#_Toc1586813535)

[8.2.1 Projekteerimine 3](#_Toc1231313149)

[8.2.2 Arvutusäraoolud ja torustike dimensioneerimine 3](#_Toc70179827)

[8.2.3 Hoone kanalisatsiooni minimaalsed langud 4](#_Toc1145312922)

[8.2.4 Materjalid 4](#_Toc918357665)

[8.2.5Isoleerimine 4](#_Toc2100891219)

[8.2.6 Torustike kinnitamine 5](#_Toc1143755850)

[8.2.7Sanitaarseadmed 5](#_Toc385317171)

[8.2.8Puhastus- ja kontroll-luugid 5](#_Toc1721010403)

[8.2.9 Läbiviigud tuletõkketarinditest 5](#_Toc1707762630)

[8.2.10Tuulutus 6](#_Toc1682981129)

[8.2.11Kanalisatsiooni torustike puhtus 6](#_Toc498730305)

[8.2.12Kondensaadi kanaliseerimine 6](#_Toc1274252629)

[8.2.13Survestamine 6](#_Toc1025963604)

[8.3 VÄLISKANALISATSIOON 6](#_Toc242032182)

[8.3.1Üldnõuded 6](#_Toc1591262077)

[8.3.2 Kaevud, rennid ja luugid 7](#_Toc1583569764)

[8.3.3 Pumplad ja ühtlustusmahutid 8](#_Toc514283499)

[8.4 DRENAAŽ 9](#_Toc915573748)

[8.5 KRAAVID JA TRUUBID 9](#_Toc679851005)

## KASUTATAV ALUSDOKUMENTATSIOON

Juhul, kui antud juhendi nõuded ja alusdokumentatsiooni nõuded on vastuolus, tuleb järgida rangemaid nõudeid.

**Seadused ja määrused**

* Sotsiaalministri määrus nr 42 „Müra normtasemed elu- ja puhkealal, elamutes ning ühiskasutusega hoonetes ja mürataseme mõõtmise meetodid“
* Siseministri määrus nr 17 „Ehitisele esitatavad tuleohutusnõuded“.

**Kvaliteedinõuded**

* Hoone tehnosüsteemide RYL 2002 “Ehitustööde üldised kvaliteedinõuded. Osa 1“
* MaaRYL 2010 Ehitustööde kvaliteedi üldnõuded. Hoone ehituse pinnasetööd.
* LVI 20-10348 Soome juhendmaterjal 2004 "Torustike paigaldamine"
* LVI 12-10370 Soome juhendmaterjal 2004 „Torustike ja kanalite kinnitamine
* RIL 77 „Maa sisse ja vette paigaldatavad plasttorud“
* D1 Soome ehituseeskirjade kogumik "Ehitiste Vee- ja kanalisatsioonisüsteemid. Eeskirjad ja juhendid 2007"
* Soome ehitusnormide kogumikud LVI
* Eestikeelsed RT kaardid

**Standardid**

EVS 932 „Ehitusprojekt”

EVS 843 „Linnatänavad“

EVS 846 „Hoone kanalisatsioon ”

EVS 848 „Väliskanalisatsioonivõrk“

EVS-EN 1610 „Dreenide ja kanalisatsioonitorustike ehitamine ja katsetamine“

EVS-EN 1451-1 Plastics piping systems for soil and waste discharge (low and high temperature) within the building structure - Polypropylene (PP)

EVS 860-1 „Tehniliste paigaldiste termiline isoleerimine. Osa 1: Torustikud, mahutid ja seadmed. Isolatsioonimaterjalid ja -elemendid”

EVS-EN 124 „Restkaevude päised ja hoolduskaevude päised sõiduteede ja jalakäijate aladele“

EVS-EN 13508 „Investigation and assessment of drain and sewer systems outside buildings“

EVS-EN 1917:2003 “Betoonist kaevud ja kontrollkaevud, sarrustamata ja teraskiu või sarrusega sarrustatud”

EVS-EN 588-2:2002 “Kiudbetoonist drenaaži- ja kanalisatsioonitorud”

## HOONE KANALISATSIOON

### 8.2.1 Üldnõuded

Kõik hooned tuleb varustada kanalisatsiooniga ning ehitatavas kanalisatsioonisüsteemis peab olema tagatud õhutus. Vältida tuleb kanalisatsiooniõhu sattumist õhuvõtukambrisse.

### 8.2.1 Projekteerimine

Põhiprojekti staadiumis tuleb projekteerijal täita ja esitada seadmete ning materjalide kooskõlastustabelid tellija poolt koostatud vormis (Lisa 10). Kui materjalide ja seadmete spetsifikatsioon kattub kooskõlastustabelis esitatavate andmetega, siis võib spetsifikatsiooni esitamisest põhiprojekti dokumentatsiooni mahus loobuda.

Tööprojekti staadiumis tuleb projekteerijal esitada asendusseadmete või materjalide kooskõlastustabelid tellija poolt esitatud vormis (Lisa 10).

### Arvutusäraoolud ja torustike dimensioneerimine

Reovee arvutusäravool arvutatakse ja torustik dimensioneeritakse standardi EVS 846 „Hoone kanalisatsioon” järgi.

Reovee arvutusäravool sõltub sanitaarseadmete arvust, mille abil arvutatakse reoveeneelude normäravoolude summa, arvestades reoveeneelude kasutamise üheaegsust.

Ööpäevased veetarbimise väärtused on toodud Tehnilised nõuded mitteeluhoonetele „Osa 7, punkt 7.2.5 Veevarustus“.

Sademeveekanalisatsiooni arvutuslik vooluhulk katustelt arvutatakse vastavalt EVS 846 „Hoone kanalisatsioon” punktis 7 toodud juhistele.

Sademeveekanalisatsiooni välisvõrgu puudumisel võib sademevee juhtida sülitiga hoonest eemale (maksimaalne kõrgus maapinnast 200-300 mm), näiteks haljasalale.

Sademeveelahenduse projekteerimisel hinnata sadevee kinnistul haldamise lahendust majanduslikku ja tehnilist võimekust. Selleks tuvastada kinnistu arvutuslik äravoolukogus viimase 15 aasta 24-tunnise ajavahemiku sademete intensiivsuse (mm) 95% protsentiil (sademete hulk, mille korral päevane sademete hulk on väiksem või võrdne toodud sademete intensiivsusega). Arvestusse mitte kaasata sadusid, mille saju intensiivsus on alla 2,5 mm, kuna need reeglina ei põhjusta sadevete äravoolu.

Sademeveeäravoolu vähendamiseks ja ühtlustamiseks eelistada eelkõige looduslikke lahendusi (Sustainable Drainage Systems (SuDS), Green Infrastrucuture (GI), kraavid, tiigid, rohealad, üleujutusalad, vms). Seejärel torustiku läbimõõdu suurendamist (nt suure läbimõõduga isevoolsed sademevee harutorustikud) ning viimasena mahutite paigaldamist. Sademevee mahutina tuleb vältida nn „maa-aluste sademeveeplokkide“ lahendust, kuna nende puhastamine pole võimalik ning geomembraani purunemisel võib esineda mittesoovitud pinnase liikumisi.

**Paisutuskõrgus ja uputuse vältimise meetmed**

Kui paisutuskõrgus ei ole tehniliste tingimustega määratletud, loetakse selleks kinnistu poolt esimese ühiskanalisatsiooni juurde kuuluva kanalisatsioonikaevu kaane kõrgusest 10 cm võrra kõrgem tase. Kinnistu kanalisatsioonil peavad allpool ühiskanalisatsiooni paisutustaset paiknevatel reo- ja sademeveeneeludel ning drenaaživee äravoolul olema kaitseseadmed uputuste ja tagasivoolu vältimiseks.

Kõik kanalisatsiooni pumplad ja kogumismahutid (rasvapüüdurid, settebasseinid, ühtlustusmahutid) tuleb uputuste vältimiseks hoonest väljapoole projekteerida (kui see ei ole tehnoloogilise lahendusega vastuolus) ning tuleb tagada regulaarne juurdepääs nende teenindamiseks hooldusmasinaga.

Drenaažisüsteemi projekteerimiseks on vajalikud pinnase geotehnilised andmed, sealhulgas hüdrogeoloogilised tingimused (pinnasevee tase ja selle võimalikud kõikumised, survelise pinnasevee olemasolu ja veesurve tase). Suurte ja keerukate hoonete korral ning keerulistes pinnasetingimustes tuleb teostada eraldi uuring ja drenaaživee äravoolu arvutus.

### 8.2.3 Hoone kanalisatsiooni minimaalsed langud

Olmekanalisatsiooni langude määramisel juhinduda EVS 846 toodud nõuetest. Kondensaadi ärajuhtimisel võib kallet vähendada 0,5%-ni.

### 8.2.4 Materjalid

Olmekanalisatsiooni torustiku projekteerimisel ja ehitamisel tuleb järgida torustiku tootjapoolseid juhendeid.

### 8.2.5 Isoleerimine

Püstikud ja laealused torustikud tuleb isoleerida. Isoleerimisel juhindutakse Hoone tehnosüsteemide RYL 2002 “Ehitustööde üldised kvaliteedinõuded. Osa 1“ peatükk „G9 Isolatsioon“ nõuetest, kuid täiendavalt on vaja silmas pidada järgmist:

* Isoleerimata ventilatsiooni õhukanaliga samas šahtis paiknev kanalisatsioonitorustiku isolatsioon ei tohi olla põlev, st PP-plasttoru tuleb kindlasti isoleerida kivivillaga min D 50 mm.
* Kõikides ruumides peale WC-de tagab ülemise korruse põranda aluse (alumise korruse laealuse) kanalisatsiooni arvestatava heliisolatsiooni mineraalvillast isolatsioon (min paksus 50 mm), mille ümber on lisaks rajatud kipsist (d≥13 mm) karp.
* Laealused kanalisatsioonitorud võib heliisolatsiooniks isoleerida nii kivi- kui klaasvillaga. Klaasvilla ei saa arvestada tuletõkkeisolatsioonina.
* Heliisolatsiooniks kasutatava villa tihedus peab olema min 40 kg/m3 ja tuletõkkeisolatsiooniks min 100kg/m3.
* Malmist kanalisatsioonitoru heliisolatsioon on vaatamata suuremale massiivsusele tootjate andmeil plasttoruga analoogne. Malmtoru ei vaja tuletõkkeisolatsiooni.
* Kasutades spetsiaalseid müra summutavaid torusid, tuleb lähtuda tootja juhistest.
* Sademeveetorustik tuleb kogu ulatuses isoleerida nii kondensaadi kui müra leviku vältimiseks. Sadeveetorustike läbiviikudes peab isolatsioon olema paigaldatud katkematult, et vältida kondensaadi tekkimist konstruktsioonis.
* Välisõhku jäävatesse sademeveerennidesse, -torudesse ja äravoolulehtritele tuleb külmumise ärahoidmiseks paigaldada isereguleeruv soojenduskaabel võimsusega vähemalt 20 W/m.

Ruumides olevad torud ei pruugi vajada ilmastikukindlat katet, kuid nad võivad vajada mehaanilist kaitset – nt kütmata pööningud, laod, garaažid jne. Tehnilistes ruumides põranda tasapinnast kuni 2 m kõrguseni paiknevale torustiku isolatsioonile on vajalik mehaaniline kaitse. Kattepleki paksus on minimaalselt 0,5 mm. Tsingi paksus katteplekil peab olema vähemalt 275 g/m². Katteplekkide ühendused peavad olema needitud: vähemalt 7 tk/jm. Arhitektuursetest nõuetest tulenevalt võivad katteplekid olla värvilised, sellisel juhul tuleb eelistada PVC-ga kaetud tsingitud terasplekke.

Laealuste kanalisatsioonitorude isolatsioon tuleb lisaks alumiiniumteibile täiendavalt mehaaniliselt fikseerida, näiteks pehme tsinktraadiga d=0,5 mm sammuga 300 mm, vältimaks isolatsiooni kleeplindi lahtiliimumist.

Torude isoleerimine tulekindluse tagamiseks tuleb lahendada kompleksselt koos arhitektuur-ehitusliku osaga (nt šahti konstruktsioon).

### 8.2.6 Torustike kinnitamine

Kanalisatsioonitorustiku kinnitamisel tuleb juhinduda tabelist 8.1.

Tabel 8.1 Torude maksimaalsed kinnitusvahemikud

|  |  |  |  |  |
| --- | --- | --- | --- | --- |
| Toru Ø, mm  Plast  (Malm) | Lubatud maksimaalsed vahemikud (cm) | | | |
| Horisontaalsed torud | | Vertikaalsed torud | |
| Malm-toru | Plasttoru | Malmtoru | Plast-toru |
| de32 | — | 50 | — | 120 |
| de50  (DN60) | 150 | 70 | 250 | 120 |
| de75  (DN80) | 180 | 80 | 250 | 180 |
| de110 (DN100) | 180 | 100 | 250 | 180 |
| de160 (DN150) | 200 | 120 | 300 | 200 |

Vertikaalsete torude kinnitamisel juhinduda RT kaardi 84-10818-et joonis 39, variant 39k.

### 8.2.7 Sanitaarseadmed

Sanitaartehnika seadmed peavad omama CE märgist. WC-potid tuleb valida vett säästvad, kahesüsteemse loputuspaagiga (maksimaalselt 3/6 L/loputus). Ühe hoone piires tuleb reeglina kasutada ühe tootja tooteid, konkreetsed sanitaarseadmed tuleb tellijaga kooskõlastada.

Koristaja ruumi tuleb lisaks roostevabast sanitaarseadmetele põranda masinpuhastusseadme jaoks ette näha tööstuslik põrandatrapp (tööstuslik PVC trapp mahtuvusega 7,7 l või roostevaba 300x300, kus peab sees olema liiva kogumise ämber *ca* 2 l). Lisaks tuleb koristusmasina täitmiseks ette näha eraldi kraan. Koristajaruumi täpsed tehnilised tingimused täpsustatakse projektipõhiselt.

### 8.2.8 Puhastus- ja kontroll-luugid

Horisontaalsete kogumistorude diameeter peab olema vähemalt de110. Horisontaalselt kulgevaid torusid peab olema võimalik puhastada vähemalt iga 20 m tagant. Toru peab olema põranda puhastusluugist mõlemas suunas puhastatav.

Põrandaaluse pinnases oleva torustiku puhastusluugid tuleb paigaldada hoonesse hoone väljundile välisseinast mitte kaugemale kui 5 meetrit. Puhastusluuk peab taluma koormust (min 300 kg) ja olema haisukindel.

Püstikute puhastusluuk tuleb paigaldada alumisele korrusele ja üle korruse kõikidele järgnevatele korrustele. Koolides ja lasteaedades tuleb puhastusluugid ette näha tihedamalt. Puhastusluukide vahel tohib olla maksimaalselt 2 põlve.

Šahtides paiknevate torustike kontrolliks (eeskätt lekete avastamiseks) tehakse igale korrusele šahti seina vähemalt 200×200 mm kontroll-luuk, kuid mitte väiksem kui puhastusluugi äärik + 50 mm. Samas ei tohi vähendada šahti tulepüsivust. Kontroll-luugid tuleb paigaldada põranda pinnast 1m kõrgusele.

Sademeveetorustike puhastustükid peavad olema suletud survekindlalt.

### 8.2.9 Läbiviigud tuletõkketarinditest

Kõik läbiviigud tuletõkketarindeist tuleb teostada vastavalt Siseministri määrusele nr 17 „Ehitisele esitatavad tuleohutusnõuded“.

Plastist kanalisatsioonitorude läbiviigud tuletõkkesektsioonidest tuleb varustada olenevalt toru materjalist ja läbimõõdust sertifitseeritud tuletõkkemansettide, -mähiste või spetsiaalse paisuva tuletõkke akrüülhermeetikuga (sh grafiithermeetik).

### 8.2.10 Tuulutus

Olmekanalisatsiooni tuulutustoru kõrgus peab ulatuma vähemalt 0,5 m üle katuse pinna. Õhutustoru ja –otsik peavad olema UV kindlad.

Tuulutust ei tohi lõpetada ventilatsioonikorstna katte all koos ventilatsioonikanalitega. Juhul kui tuulutus asub ventilatsioonikanalite vahetus läheduses, tuleb tuulutus viia ventilatsioonikorstna kattest läbi ning tuulutuse ja ventilatsioonikorstna katte vahele peab jääma vähemalt 300 mm.

**Minimaalsed lubatud vahemaad:**

* korstnast vähemalt 1 m kaugusel;
* kõrgemal paiknevast aknast horisontaalsuunas vähemalt 5 m kaugusel;
* ventilatsiooni väljapuhkeavast vähemalt 1 m kaugusel;
* ventilatsiooni õhuvõtuavast vähemalt 8 m kaugusel.

### 8.2.11 Kanalisatsiooni torustike puhtus

Ehitus- ja remonttööde käigus tuleb välistada ehitusjäätmete (pahtlid, värvid jms) sattumine kanalisatsiooni. Tellijaga tuleb eelnevalt kokku leppida võimalikud meetmed (täiendav kanalisatsioonitorustik, settetünnid jne) selle ärahoidmiseks. Töövõtjal on kohustus tõestada tellijale, et kanalisatsioonitorustik (sh ka sadeveekanalisatsioonitorustik) on puhas (vahetult enne tellijale üleandmist tehtud videoraport või fotod).

### 8.2.12 Kondensaadi kanaliseerimine

Ventilatsiooniagregaatide, õhuvõtukambri, jahutusseadmete ja madalatemperatuuriliste *fan-coil*’ide kondensaadi äravool tuleb lahendada läbi palliga haisuluku ja see peab võimalusel olema isevoolne. Kondensaadi torustik rajada jäigast plasttoru, mis tuleb monteerida vajaliku kaldega.

Ventilatsiooniagregaadi ja õhuvõtukambri kondensaadi ühendus üldkanalisatsiooni tuleb lõpetada läbi trapikaane. Vesilukku tuleb kaitsta külmumise eest.

### 8.2.13 Survestamine

Surveproov tehakse kogu süsteemile enne selle üleandmist ning kaetud tööde akti koostamisel vastavas ulatuses. Torustike survestamisel tuleb juhinduda valmistajatehase instruktsioonidest (surved, kontrollajad). Reovee torustikule tuleb teha põrandaaluse torustiku lekketest pärast pinnasega katmist, täites toru veega alates esimesest kaevust kuni vähemalt põranda tasapinnani. Seejärel tuleb teostada kaamerauuring. Torustikele tehakse läbivaatlus kaldemõõdikuga varustatud TV kaameraga ja esitatakse kalderaport. Sademeveekanalisatsiooni surveproov tehakse survetorude puhul süsteemi veega täitmisega, esimesest kaevust katuse pinnani.

## VÄLISKANALISATSIOON

### 8.3.1 Üldnõuded

Hoone kanalisatsioon ühendatakse üldjuhul asula ühiskanalisatsiooni.

Üksikute väljaspool asulaid asuvate hoonete puhul on võimalik kanaliseerida olmereovesi lokaalsesse puhastisse või kogumiskaevudesse.

Sademevesi katus(t)elt, hoone(te) fassaadi(de)lt ja territooriumilt juhitakse asula sademevee kanalisatsiooni, selle puudumisel hajutatakse oma kinnistu piires haljasaladele. Projekteerimise käigus tuleb majanduslikult ja tehniliselt hinnata sademevee kogumist ja taaskasutamist hoonesiseses veevarustuses, nt WC-loputukastide täitmiseks või haljasalade kastmiseks.

Hooneväline sademevee torustik tuleb lõpetada vundamendi sokli pandusele ja/või betoonkivist vihmarenniga, mis juhib sadeveed vundamendist minimaalselt 0,6 meetri kaugusele või sademevee kanalisatsiooni.

Hoonevälise sademevee ära juhtimise puhul tuleb tagada torustiku vandaalikindlus.

Kanalisatsioonisüsteemide projekteerida isevoolse kanalisatsioonina. Kanalisatsiooni ülepumpamist võib kasutada vaid erandina.

Kanalisatsioonisüsteemide projekteerimisel hinnata reoveekanalisatsiooni soojuse kasutamise majanduslikku ja tehnilist otstarbekust tarbevee eelsoojendamiseks. Seda tuleb kindlasti teha spordihoonetel, mille arvutuslikud vooluhulgad ületavad 10 m3 päevas.

Välisvõrk ehitatakse siledaseinalistest kanalisatsiooni muhvtorudest. Torustiku läbimõõt ja kalded määratakse vastavalt EVS 848 peatükile 6.

Töövõtjal on kohustus tõestada tellijale, et kanalisatsioonitorustik (sh ka sadeveekanalisatsioonitorustik) on puhas (vahetult enne tellijale üleandmist tehtud videoraport). Videovaatluste tulemused peavad olema määratud vastavalt standardile EN 13508 „*Investigation and assessment of drain and sewer systems outside buildings*“. Kui videovaatluse hinnang on „2“ või halvem (suurem number on halvem), tuleb torustikud puudused likvideerida.

Projekteerija peab kinnistul teostama vihmaintensiivsuse arvutused vihmale kestvusega 10 minutit, 15 minutit ja 20 minutit ning hindama koos tellijaga üleujutusest tekkivat riski/kahju võrreldes investeeringu maksumusega.

Sademeveekanalisatsiooni vooluhulk platsidelt ja välisaladelt tuleb arvutada vastavalt EVS 848 „Väliskanalisatsioonivõrk“ punkt 6 toodud juhistele.

Sademevee arvutusäravoolu määramiseks võib tugineda ka Soome HULEVESIOPAS 2012 juhendmaterjalile, kus on ära toodud pindala ja arvutusvihma kestuse seos (oluline on silmas pidada, et Soome juhendmaterjalides toodud vihma intensiivsus erineb Eesti standardis toodud vihma intensiivsusest).

### 8.3.2 Kaevud, rennid ja luugid

Kanalisatsioonikaevude läbimõõt ja materjal tuleb valida lähtuvalt kaevude kasutamise eesmärgist ning torude ja maapinna vahekaugusest. Kaevudena kasutatakse üldjuhul malmluugiga varustatud teleskoopseid plastkaeve de400/315 ja suuremaid. Reoveekanalisatsiooni kaevu põhjad peavad olema voolurennidega (topeltpõhjaga kaevud). Vältimaks külmakerkeid, peab teleskoopne osa olema siledaseinaline.

Suuremate kaevu läbimõõtude korral (alates läbimõõdust 1000 mm) kasutatakse ka betoonkaeve. Betoonkaevu konstruktsioon peab olema veetihe. Kui betoonkaevud rajatakse monteeritavatest moodulitest, siis peavad need olema valmistatud survevalu meetodil. Kaevurõngad peavad olema spetsiaalsete soontega ja varustatud veekindlate tihenditega. See tagab kaevurõngaste omavahelise püsimise ja kaevu stabiilsuse. Betoonkaevud peavad vastama ka standardile EVS-EN 1917 või EVS-EN588 ja omama CE-märgist.

Hoone väljaviikude ja harude ühendamine plastkaevudesse tuleb teha äravoolutoru diameetri kõrguses 45° nurga all voolu suunas (horisontaaltasandis). Kuna kaevude valmistajad (nt Uponor, Pipelife, Wavin jt) toodavad erineva ehitusega kaeve, tuleb liitumise kõrguste, nurkade ja diameetrite osas tegelikult arvestada seda, kas tegu on moodul- või individuaallahendusega kaevuga.

Plastkaevudes on lubatud kukkumine kaevu läbimõõdu kõrguses, sellest suuremad kukkumised lahendatakse 45° kolmikuga allapööretega.

Kõik kaevud (sh ka betoonkaevud) peavad olema veetihedad. Kaevude projekteerimisel peab jälgima, et need ei satuks üksteisele liiga lähedale.

Sademeveesüsteemis tuleb kasutada setteosaga restkaevusid minimaalse läbimõõduga de400/315, teedel ja platsidel minimaalselt de560/500. Kaevu setteosa maht peab olema minimaalselt 130 L, linnatänavatel vähemalt 300 L.

Restkaevu äravoolud de110-de200 tuleb valida vastavalt arvutuslikule vooluhulgale, linnatänavatel minimaalselt de200.

Plastist kogumislehtrite korral peab lehtri serv olema ümbritsevast maapinnast 50 mm kõrgemal.

Ühisvoolse eelvoolu korral kasutatakse hüdrolukuga restkaeve. Hüdrolukud on vajalikud ka esimeses kaevus sisemise sademevee äravoolu juhtimisel ühisvoolsesse kanalisatsiooni.

Drenaažikaevudena kasutatakse liivakotiga (h=200mm) teleskoopseid plastkaeve de250/200, de315/200 ja de400/315.

Sademevee kogumiseks ja ärajuhtimiseks tuleb eelistata restkaeve. Sademeveerenne võib kasutada üksnes jalg- ja kergliiklusteede puhul, kui on välistatud sõidukite liikumine üle renni (lumekoristusmasinad, sõiduautod). Parklates ja väljakutel võib kasutada üksnes restkaeve, mille luugid vastavad standardile EVS-EN 124 ja on kandevõimega 40 t.

Kui tekib vajadus kasutada kaldteedel (nt allasõit parklasse vms) sademeveerenne, tuleb need koos restidega valida vähemalt koormusklassile C250.

Hoone küljes olevad sademeveerennid tuleb varustada küttekaabliga.

### 8.3.3 Pumplad ja ühtlustusmahutid

Pumplate ja ühtlustusmahutite projekteerimisel ning ehitamisel tuleb eeskujuks võtta ASi Tallinna Vesi poolt kehtestatud „AS Tallinna Vesi tehnilised nõuded (leitavad AS Tallinna Vesi kodulehelt)

Pumplad ja puhastid tuleb projekteerida ning ehitada arvestusega, et nende teenindamine ja hooldamine võidakse anda üle kohalikule vee-ettevõttele.

**Rasvapüüdurid**

Rasvapüüdureid kasutatakse seal, kus reovette võib sattuda hulgaliselt rasva. Rasvapüüdureid tuleb kasutada köökides, kus valmistatakse sooja toitu ja kus pliitide koguvõimsus on ≥25 kW või kus valmistatud toiduportsjonite arv ööpäevas on >50.

Rasvapüüduri indikatsiooniplokist peab häire jõudma hooneautomaatikasse. Rasvapüüduri indikatsiooniploki andurite kõrgusmärkide seadistamine on ehitaja kohustus. Visualiseeritavad parameetrid on välja toodud „Osa 11, Hooneautomaatika“ tabelis 11.9 „Punktide ja häirete prioriteetide tabel“.

**Liiva- ja õlipüüdurid**

Sademevee äravool autoparklatest tuleb vajadusel varustada liiva-õlipüüduriga. Püüdurite valik teostada vastavalt standardile EVS 848 „Väliskanalisatsioonivõrk“.

Kuna vastavalt eelvoolule ja maakonnale on nõuded erinevad, tuleb sademevee puhastusseadmete vajadus selgitada koos kohaliku keskkonnaametiga.

**Ankurdamine**

Pumplad, rasvapüüdurid, õli- ja liivapüüdurid peavad ülestõusmise vältimiseks ning aluspinnase stabiilsuse tagamiseks olema ankurdatud raudbetoonplaadi (RB plaadi) külge. Ankurduseks tuleb kasutada roostevabast terasest (AISI 316) või mitte korrodeeruvaid polümeerseid lahendusi. RB plaadid tuleb kas tarnida koos mahutitega või kohapeal valada (XC2 betooni keskkonnaklassiga), RB plaadi kaal peab kahekordselt ületama mahutile mõjuva pinnasevee üleslükkejõu.

**Mahutite** **kaitsmine**

Teede ja platside alla paigaldatavad plastmahutid tuleb pealtpoolt mõjuvate koormuste eest kaitsta. Vajadusel tuleb ette näha raudbetoonist koormusühtlustusplaadid (betoonplaadi konstruktsioon tuleb teostada vastavalt konstruktori koostatavale lahendusele, keskkonnaklassiga vähemalt XF3).

Juhul kui mahutid asuvad maapinna külmumis-sügavusest kõrgemal (eelkõige teede ja platside all asuvate mahutite puhul), tuleb mahutid täiendavalt külmumise eest kaitsta (kinnise pooriga koormust taluva soojustusmaterjaliga nt Styrofoam XPS).

**Tuulutus**

Mahutite tuulutuslahendused peavad olema vandaali- ja UV-kindlad ning otstest putukavõrguga (roostevaba, silmaga 2 x 2 mm) kaetud. Õhutustoru kõrgus maapinnast peab olema vähemalt 700 mm ja toru konstruktsioon peab välistama sademete pääsu pumplasse.

## DRENAAŽ

Drenaaž ehitatakse kahekihilistest ehitusdrenaaži plasttorudest PE de110…de200. Drenaažisüsteemi ehitusel ei tohi kasutada õhukeseseinalisi põllumajandusdrenaaži torusid. Drenaažitorud paigaldatakse hea veeläbilaskvusega killustikukihi sisse (fraktsioon 4-16 mm). Drenaažitoru aluseks paigaldada killustikku vähemalt 100 mm, toru ümber (külgedel ja toru peal) vähemalt 200 mm. Killustikuprisma ümbritsetakse filterkangaga (tugevusklassiga 2).

Materjalide ja tehnoloogia valik oleneb konkreetsest olukorrast. Eeskätt tuleb hinnata kanga, mis paigaldatakse kogu filtreeriva materjali ümber, võimalikku paigalduse kvaliteeti. Kui tegemist on pinnasevee allika kokku kogumisega ja selle ära juhtimisega, tuleb kasutada osalise augustusega drenaaži toru, et torustik toimiks ka kui kollektortoru.

## KRAAVID JA TRUUBID

Kraavide planeerimisel tuleb arvestada hoonestuse vertikaalplaneeringuga. Kraavide põhja minimaalne kalle on 0,001 eesvoolu suunas. Kraavi nõlv tuleb kujundada kaldega vähemalt 1:1,5. Kraavide põhja laius on vähemalt 0,5 m.

Truubi otsad kujundatakse 45° nurga alla ära lõigatuna. Truupide sisse- ja väljavoolud tuleb kindlustada maakividega, läbimõõduga 15-30 cm. Nõlvad suudme ja väljavoolu ümbruses tuleb lisaks katta erosioonitõkkemattidega.

Kraavide ja truupide profileerimisel tuleb arvestada Põllumajandusministeeriumi 2013. a välja antud Maaparandusrajatiste tüüpjoonistega. (Link: [https://pta.agri.ee/media/2675/download)](https://pta.agri.ee/media/2675/download)

Truupidena kasutatav materjal peab olema mehaaniliselt tugev, korrosiooni- ning päikesekiirguse (UV-kiirguse) kindel ning selle vastupidavuse omadused ei tohi ettenähtud eluea jooksul oluliselt väheneda.